মেহেরপুর নিউজ আমাদের এগিয়ে যাওয়ার সাহস দিচ্ছে। বিগত অর্ধযুগ ধরে মেহেরপুর নিউজ মেহেরপুরবাসীর কথা বলছে। মেহেরপুরের মানুষের দাবি-দাওয়ার কথা বলেছে। মেহেরপুরে প্রধান দাবি চেকপোস্টের কথা বলেছে। মেহেরপুরে অবিলম্বে রেললাইন বাস্তবায়ন করতে হবে। করতে হবে কৃষি বিশ্ববিদ্যালয়। মুক্তিযুদ্ধে এ অঞ্চলের মানুষের অবদানের প্রতি শ্রদ্ধা জানিয়ে মেহেরপুর, কুষ্টিয়া, চুয়াডাঙ্গা, ঝিনাইদহ,মাগুরা ও রাজবাড়ী নিয়ে করতে হবে মুজিবনগর বিভাগ এবং সেইসাথে মুজিবনগরে স্বাধীন বাংলা বেতার কেন্দ্র স্থাপন করতে হবে। মুজিবনগরে মুক্তিযুদ্ধ বিষয়ক জাদুঘর বাস্তবায়ন করতে হবে । ভৈরব নদে সবসময়ে নদীতে যাতে পানি থাকে তার ব্যবস্থা করতে হবে। মেহেরপুর হাসপাতালকে মুজিবনগর মেডিকেল কলেজে রূপান্তর করতে হবে। ১৭ এপ্রিল মুজিবনগর দিবস নয় চাই জাতীয় শপথ দিবসসহ বিভিন্ন দাবি এসেছে মেহেরপুর নিউজের পাতায়। এজন্য আমি অভিনন্দন জানাচ্ছি মেহেরপুর নিউজের চেয়ারম্যান ও প্রধান সম্পাদক পলাশ খন্দকারকে। সাথে সাথে সুভেচ্ছা জানাচ্ছি উপদেষ্টা তুহিন অরণ্য, বার্তা সম্পাদক ইয়াদুল মমিন, প্রধান প্রতিবেদক মিজানুর রহমান, মাহবুবুল হক পোলেন, মুজাহিদ মুন্না, শহিদুল ইসলাম, ডি এম মুকিদ ও সাঈদ হোসেনসহ সংশ্লিষ্ট সকলকে। মেহেরপুরের মতো পরিবেশে একটি অনলাইন পত্রিকা নিয়মিত করা সত্যিই কঠিন কাজ। এই কঠিন পথ ধরেই মেহেরপুর নিউজ দীর্ঘ অর্ধশতাব্দী ধরে মেহেরপুরবাসীর মনের কথা প্রকাশ করে আসছে। ‘আমরা সকলের কথা বলি’ এই শ্লোগান কে সামনে রেখে মেহেরপুর নিউজ যাত্রা শুরু করেছিল ২০১০ সালের ফেব্রুয়ারি মাসে। দেখতে দেখতে তারা সপ্তম বছরে পদার্পন করলো।